Pleidooi oor brandstof voor begrotingsredeArgieffoto. (Foto: Paul Brennan/Pixabay) Die regering moet vinnig optree om die stygende brandstofpryse in Suid-Afrika aan te pak en maniere vind om die negatiewe uitwerking wat dit op alle verbruikers in die land het, te versag. Een manier waarop dít verwesenlik kan word, is deur die huidige brandstofprysmodel te hersien om die las op verbruikers te temper. Só sê die Automobiel-Assosiasie (AA), wat ŉ beroep op die minister van finansies doen om die brandstofprysmodel tydens die begrotingsrede op 23 Februarie te hersien. “Ons ekonomie is gekoppel aan die brandstofprys en ons het voorheen opgemerk dat ŉ hersiening van die huidige struktuur van die brandstofprys, asook ŉ oudit van al die elemente waaruit die brandstofprys bestaan, spoedig gedoen moet word,” sê die AA. Benewens die hersiening hoop die AA dat die minister nie die brandstofheffings, wat deel is van die brandstofprys, verder sal verhoog nie. Die AA is bekommerd dat enige verdere aanpassings aan die invorderingskoerse van hierdie heffings ernstige gevolge vir verbruikers sal inhou. “Ons weet alte goed van die ekonomiese uitdagings wat die land in die gesig staar, en hoe belangrik die inkomste is wat deur hierdie twee heffings verkry word. “Ons is ook bewus daarvan dat dit, soos verlede jaar, moeilik is om ŉ begrotingsrede in die huidige ekonomiese omgewing te lewer en dat die druk om die regering se finansiële las te verlig geweldig is. “Om egter die algemene brandstof- en padongeluksfondsheffings te verhoog sal teenproduktief wees, aangesien dit meestal die armstes van die armes sal raak,” sê die AA. Die algemene brandstofheffing is tans vasgepen op R3,93 per liter, terwyl die padongeluksfondsheffings op R2,18 per liter staan. Saam voeg dit R6,11 by elke liter petrol en diesel wat in die land verkoop word by. Buurlande wat brandstof direk van Suid-Afrika koop, voeg nie hierdie belasting by hul brandstofpryse nie, wat hul brandstof goedkoper maak as wat dit in Suid-Afrika self is. Die AA sê enige aanpassings aan die heffings wat in die komende begrotingsrede aangekondig word, sal ​​in April ingestel word. Verlede jaar het brandstofpryse rekordvlakke bereik toe ŉ liter brandstof vir die eerste keer die kerf van R20 per liter verbygesteek het. Die brandstofpryse kom weer naby hierdie astronomiese bedrag, ondanks ŉ daling in brandstofpryse in Januarie. “Enorme en verwikkelde ekonomiese uitdagings staar ons land in die gesig en hoë brandstofpryse sal net bydra tot dié uitdagings. “In plaas daarvan om die huidige model te aanvaar, moet ons oplossings soek wat verbruikers bevoordeel en hulle nie in groter finansiële nood plaas nie,” sê die AA. Een onmiddellike oplossing wat die AA voorstel, is om die finansiering van die Padongelukkefonds (POF) te hersien. “Ons afhanklikheid van die POF is ŉ regstreekse gevolg van Suid-Afrika se swak padveiligheid en dit is waar meer aandag gegee moet word vir ŉ langtermynoplossing.” Die AA het intussen ŉ petisie van stapel gestuur waarin daar gevra word dat die minister van finansies die brandstofpryse tydens volgende week se begrotingsrede hersien. “Ons moet aanvaar dat drastiese ingryping nodig is om die ekonomie te laat groei; ons kan begin deur meer doeltreffend met die brandstofprys om te gaan as wat ons tans doen.”